КъехьэкI-нехьэкI хэлъкъым
Иджыблагъэ Варшавэ щызэIущIащ Урысейм, Польшэм, Германием нэгъуэщI къэрал IуэхухэмкIэ я министрхэр. СыхьэтитIкIэ зэпсэлъа иужь, дипломатхэм журналистхэм жраIащ зэIущIэм кърикIуахэмкIэ зэрыарэзыр. Пэжщ, щIагъужащ зэрызэгурымыIуэ Iуэхухэр иджыри зэрыщыIэр. АрщхьэкIэ ахэр къалъытакъым я зэхущытыкIэхэр зылъахъэу.
Мыпхуэдэ зэIущIэхэр министрищым иджы ещанэу ирагъэкIуэкI. Япэу 2011 гъэм и накъыгъэм Калининград щызэхуэзащ. ЕтIуанэр 2012 гъэм и гъатхэпэм Берлин щыIащ. Лъэныкъуэхэр зэгурыIуащ еплIанэ мыпхуэдэ зэхыхьэр Санкт-Петербург къыщызэрагъэпэщыну. «Мыпхуэдэ зэIущIэхэр сэбэпышхуэ мэхъу», — жиIащ Польшэм нэгъуэщI къэрал IуэхухэмкIэ и министр Сикорский Радослав.
«Ахэр хуабжьу, хэбгъэзыхьмэ, егъэлеяуэ щхьэпэщ», — арэзы техъуащ Урысей министр Лавров Сергей. Мыпхуэдэ зэпсэлъэныгъэхэр, шэч хэмылъу, Урысеймрэ Евросоюзымрэ я цIыхухэр визэншэу зэкIэлъыкIуэнымкIэ зэгурыIуэным щIэгъэкъуэн хуэхъунущ.
АрщхьэкIэ Варшавэ къыщагъэлъэгъуакъым апхуэдэ зэгурыIуэныгъэ щызэращIылIэну пIалъэ гуэри. Къыщыхагъэща къудейщ Урысейм къыхуагъэувауэ щыта шенген визэхэр ягъэкIуэдыжыным зэрыхуэкIуэр.
Дипломатхэм къащыгъупщакъым зэхудэчыхыным хуэгъэза Iэмалхэр къызэрагъуэтыфымкIэ зыщытхъуэжыни. Министрхэм къаIэтырт упщIэ гугъухэр. Псом хуэмыду щхьэтечу тепсэлъыхьахэщ Сирием. Зэхыхьэм и пэкIэ ду- нейпсо СМИ-хэм ягъэIуат Москва Сирием С-300 Iэщэ лIэужьыгъуэхэр иритыну и мураду. КъухьэпIэм и къэрал куэдым щIауфэртэкъым ар игъуэджэу къызэралъытэр. ИтIанэ цIыху зэрымыс кхъухьлъатэхэр Сирием и бийуэ къагъэсэбэпыжыфынутэкъым. Фигу къэдгъэкIыжынщи, НАТО-м Ливием апхуэдэ кхъухьлъатэхэр къыщигъэсэбэпурэ зыкъэзыIэтахэм дэIэпыкъуауэ щытащ Каддафи Муамар традзынымкIэ.
Варшавэ щызэпсэлъа иужь, нэмыцэ журналистыр Лавров Сергей нахуэу къеупщIащ: Урысейм Сирием С-300-р иритыну? Министрым и жэуапыр мыпхуэдащ: «Урысейм абы апхуэдэ Iэщэ зэрыритри Iэщэ ирищэнымкIэ зэгурыIуэныгъэхэм Iэ зэрытридзэри куэд щIакIэщ. А зэгурыIуэныгъэхэм япкъ иткIэ, Iэщэ хуиутIыпщынри и кIэм негъэблагъэ. Мы Iуэхум дунейпсо хабзэ гуэри къызэпиудыркъым. Ар зэрызахъумэж Iэщэщ. Мыбдежым зыщыхуэгъазари Сирием езым и уэгур ихъумэжынырщ».
«Мыр дыщIызэныкъуэкъуа Iуэхухэм ящыщ зыщ, — пищащ ФРГ-м нэгъуэщI къэрал IуэхухэмкIэ и министр Вестервелле Гидо. — Дэ, нэмыцэхэм, къыдолъытэ Сирием сыт хуэдэ Iэщи иратын хуэмейуэ. Абы мыхьэнэшхуэ иIэщ Iуэхухэр политикэ IэмалхэмкIэ зэтес ящIыжын папщIэ».
Пэжщ, Берлин ЕС-м щыпхигъэкIыркъым Сирием зыкъыщызыIэтахэм Iэщэ яхуэутIыпщыным теухуа зы унафи. АрщхьэкIэ Сирием и правительствэм пэщIэувахэм, «Аль-Каидэм» щыщхэри мымащIэу яхэту, ар зэран яхуэхъуркъым ещанэ къэралхэмкIэ, псалъэм и хьэтыркIэ, ТыркумкIэ, НАТО-м и Iэщэхэр яIэрыхьэным. Сирием и гъунапкъэм и гъунэгъуу Тыркум и щIыналъэм «Пэтриот» Iэщэр зэрыщагъэуври къэлъытэн хуейщ.
ВОРОБЬЕВ Владислав.
«Российская газета
